**Ministru kabineta noteikumu projekta “Noteikumi par kārtību, kādā cilvēku tirdzniecības upuri saņem sociālās rehabilitācijas pakalpojumu, un kritērijiem personas atzīšanai par cilvēku tirdzniecības upuri” sākotnējās ietekmes novērtējuma ziņojums (anotācija)**

|  |  |
| --- | --- |
| **Tiesību akta projekta anotācijas kopsavilkums** | |
| Mērķis, risinājums un projekta spēkā stāšanās laiks (500 zīmes bez atstarpēm) | Ministru kabineta 2006. gada 31. oktobra noteikumi Nr.889 “Noteikumi par kārtību, kādā cilvēku tirdzniecības upuri saņem sociālās rehabilitācijas pakalpojumus, un kritērijiem personas atzīšanai par cilvēku tirdzniecības upuri” (turpmāk – Noteikumi) šobrīd nosaka kārtību, kādā personām, kuras cietušas no cilvēku tirdzniecības (turpmāk – CT), ir piešķirams valsts finansēts sociālās rehabilitācijas pakalpojums. Lai padarītu skaidrāku šobrīd spēkā esošo normatīvo regulējumu, kā arī to papildinātu ar nepieciešamajām normām attiecībā uz bērniem un personām, kuras cietušas no CT un vienlaikus saņem valsts vai pašvaldības finansētu sociālās rehabilitācijas pakalpojumu ilgstošas aprūpes institūcijās, Labklājības ministrija ir izstrādājusi jaunu Ministru kabineta noteikumu projektu, ņemot vērā, ka izmaiņas skar vairāk par pusi no visa spēkā esošo noteikumu teksta.  Noteikumu projekts stāsies spēkā Oficiālo publikāciju un tiesiskās informācijas likumā noteiktajā kārtībā. |

|  |  |  |
| --- | --- | --- |
| **I. Tiesību akta projekta izstrādes nepieciešamība** | | |
| 1. | Pamatojums | Labklājības ministrijas iniciatīva.  Ministru kabineta noteikumu projekts “Noteikumi par kārtību, kādā cilvēku tirdzniecības upuri saņem sociālās rehabilitācijas pakalpojumu, un kritērijiem personas atzīšanai par cilvēku tirdzniecības upuri” (turpmāk – Projekts) izstrādāts, pamatojoties uz Sociālo pakalpojumu un sociālās palīdzības likuma 3. panta otro daļu un 13. panta pirmās daļas 7. punktu.  Vienlaikus Projekta pieņemšana sekmēs Valsts pārvaldes iekārtas likuma 10. panta 10. daļā noteikto valsts pārvaldes principu ieviešanu, kas paredz, ka valsts pārvaldi organizē pēc iespējas efektīvi, un valsts pārvaldes institucionālo sistēmu pastāvīgi pārbauda, un ja nepieciešams, pilnveido. |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | Saskaņā ar Sociālo pakalpojumu un sociālās palīdzības likumu valsts finansē sociālo pakalpojumu – sociālās rehabilitācijas pakalpojums CT upuriem (turpmāk – Pakalpojums) no 2006. gada. Pakalpojuma ietvaros cilvēku tirdzniecības upuris saņem atbalstu sociālo problēmu risināšanā konsultāciju veidā, atbalstu ar izglītošanos, nodarbinātību un izmitināšanu saistīto jautājumu risināšanā. Pakalpojuma ilgums ir līdz 180 dienām. Pakalpojums pieprasāms un tiek sniegts klātienē. Projekts paredz, ka visi pakalpojuma pieprasīšanai un saņemšanai nepieciešamie dokumenti starp personu, pakalpojumu sniedzēju un publiskajām personām var tikt sūtīti un saņemti elektroniski saskaņā ar normatīvajiem aktiem par kārtību, kādā elektronisko dokumentu aprite notiek starp valsts un pašvaldību iestādēm vai starp šīm iestādēm un fiziskajām un juridiskajām personām.  Pakalpojuma apjoms un tā sniegšanai nepieciešamās minimālās prasības noteiktas Ministru kabineta 2017. gada 13. jūnija noteikumu Nr.338 “Prasības sociālo pakalpojumu sniedzējiem” XV. nodaļā.  Labklājības ministrija slēdz līgumus ar publisko iepirkumu procesā izvēlētajiem Pakalpojuma sniedzējiem par Pakalpojuma sniegšanu, kontrolē līguma izpildi un sniegtā Pakalpojuma apjoma atbilstību noslēgtajam līgumam, kontrolē sniegtā Pakalpojuma kvalitāti. Šobrīd Labklājības ministrija ir noslēgusi līgumu par Pakalpojuma sniegšanu ar biedrību „Patvērums „Drošā māja”” un biedrību “Centrs Marta”, 2017. gadā abās organizācijās kopā sociālās rehabilitācijas pakalpojumus saņēmušas vidēji 24 personas.  1. Saskaņā ar Eiropas Parlamenta un Padomes 2016. gada 27. aprīļa regulu (ES) 2016/679 par fizisko personu aizsardzību attiecībā uz personas datu apstrādi un šādu datu brīvu apriti un ar ko atceļ Direktīvu 95/46 EK (turpmāk – Regula) precizēta norma Projekta 2.2. apakšpunktā, kas nosaka, ka Sociālās integrācijas valsts aģentūra (turpmāk – SIVA), kas ir Pakalpojuma sniegšanas koordinators, veido sniegto pakalpojumu datubāzi. Minētā datubāze tiek veidota un uzturēta, lai nodrošinātu SIVA Sociālo pakalpojumu un sociālās palīdzības likumā deleģēto funkciju – koordinēt valsts finansētu sociālās rehabilitācijas, profesionālās rehabilitācijas un ilgstošas sociālās aprūpes un sociālās rehabilitācijas pakalpojumu sniegšanu, līdz ar to SIVA kā pakalpojumu koordinatoram ir pieejama informācija par valsts finansētā pakalpojuma saņēmējiem, kā arī šim mērķim piešķirto finansējumu. Lai nodrošinātu Pakalpojuma saņēmēju konfidencialitāti, piešķirot Pakalpojumu, katram Pakalpojuma saņēmējam tiek piešķirts arī unikāls identifikators, kas tālāk tiek izmantots visā dokumentācijā, kurā tiek veiktas atsauces par klientiem (piemēram, atskaitēs par valsts finanšu līdzekļu izlietojumu). Lai nodrošinātu Regulā noteikto godprātības attieksmi pret personas datiem, SIVA datu bāzē tiek uzkrāta tikai pamata informācija par Pakalpojuma saņēmēju – vārds, uzvārds, personas kods vai dzimšanas dati (personas identifikācijas vajadzībām), un adrese. Minētā informācija tiek uzkrāta, lai nodrošinātu to, ka persona, kas saņem Pakalpojumu, tiek informēta par to, ka Pakalpojums ir piešķirts, Pakalpojums ir izbeigts, pārtraukts vai apturēts uz laiku, kā arī citiem ar Pakalpojuma nodrošināšanu un personas interešu ievērošanu saistītiem mērķiem (piemēram, ievērot personas tiesības pārsūdzēt SIVA pieņemtos lēmumus).  Informācija, kas tiek uzkrāta minētajā datu bāzē, tiek uzglabāta tikai līdz brīdim, kamēr SIVA lietvedībā tiek uzglabāta izveidotā klienta lieta, kas šobrīd ir 10 gadi un minētais termiņš ir pamatots ar nepieciešamību pārliecināties par sniegto valsts finansēto pakalpojumu kvalitāti un efektivitāti, kā arī izmantot uzkrātos datus statistikas un pakalpojuma pilnveidošanas vajadzībām. Iznīcinot izveidoto klienta lietu, tiek iznīcināts arī attiecīgais ieraksts SIVA datubāzē.  2. Šobrīd MK noteikumi precīzi nosaka, ka pirmā intervija, kas notiek, kad iespējamais CT upuris sazinās ar Pakalpojuma sniedzēju, norisinās klātienē, ja persona atrodas Latvijā un tā var notikt ar elektroniskās saziņas līdzekļu starpniecību tikai tad, ja persona neatrodas Latvijā. MK noteikumu redakcija grozīta, lai nodrošinātu to, ka Pakalpojuma sniedzējs sazinās ar potenciālo Pakalpojuma saņēmēju vislabākajā iespējamajā veidā, intervē to un saņem personas iesniegumu par vēlēšanos uzsākt Pakalpojuma saņemšanu, neierobežojot šajā procesā izmantotos saziņas līdzekļus.  3. Latvijā, atšķirībā no citām Eiropas Savienības dalībvalstīm, spēkā ir CT upuriem labvēlīgāka sistēma valsts finansēta pakalpojuma saņemšanai, jo šo pakalpojumu ir iespējams saņemt ne tikai personām, kuras ir atzītas par cietušām kriminālprocesa rezultātā, bet arī pakalpojuma sniedzēju izveidota komisija, vadoties pēc Noteikumos aprakstītiem kritērijiem, var izvērtēt personas atbilstību CT upura kritērijiem un atzīt vai neatzīt personu par CT upuri, radot vai liedzot tiesības personai saņemt Pakalpojumu. Saskaņā ar Noteikumiem Pakalpojuma sniedzējs izveido speciālistu komisiju, lai atzītu vai neatzītu personu par CT upuri. Lai sasniegtu Valsts pārvaldes reformu plānā noteiktos mērķus – efektīva, atbildīga un elastīga valsts pārvalde – Labklājības ministrija ierosina speciālistu komisijā iekļaut pārstāvjus no visiem Pakalpojuma sniedzējiem, kuri attiecīgajā gadā sniedz valsts finansētus sociālās rehabilitācijas pakalpojumus. Tādējādi Pakalpojuma piešķiršana būs caurredzamāka un tiks novērsti riski, ka Pakalpojumu personai gan piešķir, gan sniedz viens un tas pats Pakalpojuma sniedzējs. Attiecīgi Projekts paredz Pakalpojuma sniedzēja komisijā iekļaut pārstāvjus no vairākiem Pakalpojumu sniedzējiem (šobrīd Latvijā ir zināmas divas NVO, kas sniedz Pakalpojumu CT upuriem, abas NVO Pakalpojumu sniedz par valsts finansējumu).  Ņemot vērā, ka kriminālprocess par cilvēku tirdzniecību, kurā persona ir atzīta par cietušo vai tai ir piešķirts liecinieka statuss, parasti ilgst vairāk nekā 180 dienas, kas ir valsts finansētā sociālās rehabilitācijas pakalpojuma maksimālais apjoms, bet no CT cietušām personām ir nepieciešams gan psiholoģisks, gan juridisks atbalsts kriminālprocesa laikā, šāds atbalsts tiek nodrošināts, nepārsniedzot 150 stundas gadā, visām personām, kuras ir saņēmušas valsts finansēto sociālās rehabilitācijas pakalpojumu kursu personām, kuras ir cietušas no CT un kuras atzītas par cietušo vai liecinieku kriminālprocesā par CT. Atbalsts personai tiek nodrošināts tik ilgi, kamēr turpinās uzsāktais kriminālprocess.  Eiropas Padomes Ekspertu darbības grupas pret cilvēku tirdzniecību (GRETA) 2013. gada 31. janvāra ziņojumā par Eiropas Padomes Konvencijas par cīņu pret cilvēku tirdzniecību (turpmāk – Konvencija) īstenošanu Latvijā pirmās kārtas izvērtēšanu 120.punktā minēts, ka “saskaņā ar nevalstisko organizāciju sniegto informāciju, ka cilvēku tirdzniecības upuru identificēšana pat tad, kad to veic speciālistu komisija, ir vērsta uz kriminālizmeklēšanu tā vietā, lai nodrošinātu upuriem palīdzību un aizsardzību. GRETA pauž bažas, ka šāda pieeja identificēt cilvēku tirdzniecības upurus varētu mazināt citādi labo praksi speciālistu komisijai identificēt cilvēku tirdzniecības upurus un radīt riskus, atstājot cilvēku tirdzniecībai pakļautās personas bez aizsardzības, uz kuru viņiem ir tiesības saskaņā ar Konvencijā noteikto. Latvijas institūcijas, atzīstot, ka izmeklēšana nav mazāk svarīga komisijas darba sastāvdaļa, ir norādījušas, ka speciālistu komisijas darbs ir vērsts uz cilvēku tirdzniecības upura atbalstu un aizsardzību, novērtējot un novēršot iespējamos riskus. Atbilstoši minētajam galvenais iemesls speciālistu komisijas veidošanai ir nodrošināt sociālās rehabilitācijas pakalpojumus cilvēku tirdzniecības upuriem.” līdz šim speciālistu komisijas veiktā personas atbilstības cilvēku tirdzniecības upura kritērijiem izvērtējuma rezultātā nav uzsākts neviens kriminālprocess par cilvēku tirdzniecību. Līdzšinējā prakse apliecina, ka gadījumos, kad sociālā pakalpojuma sniedzēja redzeslokā ir nonācis potenciālais cilvēku tirdzniecības upuris, pakalpojumu sniedzējs nekavējoši sazinās ar un informē Valsts policiju, kura veic nepieciešamās darbības, lai izvērtētu iespējas ierosināt kriminālprocesu un personu atzīt par cietušo, kā rezultātā nav nepieciešamība veidot speciālistu komisiju, lai novērtētu personas atbilstību cilvēku tirdzniecības upura kritērijiem. 2018.gada 18.decembra Iekšlietu ministrijas rīkotajā sanāksmē „Starpinstitūciju sadarbības mehānisms cilvēku tirdzniecības upuru atpazīšanai, identificēšanai un gadījumu risināšanai” tika konstatēts, ka praksē var rasties gadījumi, kad komisijā, kura vērtē personas atbilstību cilvēku tirdzniecības upura kritērijiem, nepieciešams iekļaut arī citus speciālistus, piemēram, Valsts robežsardzes amatpersonas.  4. Noteikumu 8. punkts šobrīd nosaka, ka Pakalpojuma sniedzēja izveidotā komisija vienmēr novērtē personu klātienē, izņemot situācijas, kad persona joprojām atrodas ārvalstī. Pakalpojuma sniedzēji ir iebilduši, ka šāda pieeja – personai jāatrodas Pakalpojuma sniedzēja izveidotās komisijas klātienē un jāatbild uz nepatīkamiem, reizēm traumējošiem jautājumiem, lai Komisija saņemtu nepieciešamās atbildes atzinuma sniegšanai – ir nepamatota, jo nepieciešamos jautājumus varētu uzdot personai saudzējošākos un piemērotākos apstākļos, piemēram, personai sarunājoties tikai ar Pakalpojuma sniedzēja psihologu vai sociālo darbinieku, jautājumus no pārējiem komisijas locekļiem saņemot elektroniski komisijas norises laikā, vai atbildot uz jau iepriekš sagatavotiem komisijas locekļus interesējošiem jautājumiem. Ņemot vērā Pakalpojuma sniedzēju iebildumus, un lai izvairītos no atkārtotas traumatizācijas un viktimizācijas atbalsta sniegšanas procesā, LM ierosina veikt grozījumus minētajā punktā, nosakot, ka Pakalpojuma sniedzēja izveidotā komisija var novērtēt personu gan klātienē, gan pamatojoties uz saņemtajiem dokumentiem, neatkarīgi no potenciālā CT upura tā brīža atrašanās vietas. Turklāt “klātiene” nozīmē, ka potenciālais CT upuris ir pieejams intervijai, viņam var uzdot komisiju interesējošos jautājumus un saņemt atbildes, bet viņam nav obligāti jāatrodas vienā telpā ar visiem komisijas locekļiem. Komisijas locekļi komisijas darbā var piedalīties ar elektronisko saziņas līdzekļu starpniecību, ja tiek nodrošināts, ka viņi var uzdot jautājumus personai, kura vēlas saņemt pakalpojumu.  Eiropas Padomes Ekspertu darbības grupas pret cilvēku tirdzniecību (GRETA) 2013.gada 31.janvāra ziņojuma par Eiropas Padomes Konvencijas par cīņu pret cilvēku tirdzniecību (turpmāk – Konvencija) īstenošanu Latvijā pirmās kārtas izvērtēšanas 120.punktā minēts, ka “saskaņā ar nevalstisko organizāciju sniegto informāciju, ka cilvēku tirdzniecības upuru identificēšana pat tad, kad to veic speciālistu komisija, ir vērsta uz kriminālizmeklēšanu tā vietā, lai nodrošinātu upuriem palīdzību un aizsardzību. GRETA pauž bažas, ka šāda pieeja identificēt cilvēku tirdzniecības upurus varētu mazināt citādi labo praksi speciālistu komisijai identificēt cilvēku tirdzniecības upurus un radīt riskus, atstājot cilvēku tirdzniecībai pakļautās personas bez aizsardzības, uz kuru viņiem ir tiesības saskaņā ar Konvencijā noteikto. Latvijas institūcijas, atzīstot, ka izmeklēšana nav mazāk svarīga komisijas darba sastāvdaļa, ir norādījušas, ka speciālistu komisijas darbs ir vērsts uz cilvēku tirdzniecības upura atbalstu un aizsardzību, novērtējot un novēršot iespējamos riskus. Atbilstoši minētajam galvenais iemesls speciālistu komisijas veidošanai ir nodrošināt sociālās rehabilitācijas pakalpojumus cilvēku tirdzniecības upuriem.”. Tāpat līdz šim speciālistu komisijas veiktā personas atbilstības cilvēku tirdzniecības upura kritērijiem izvērtējuma rezultātā nav uzsākts neviens kriminālprocess par cilvēku tirdzniecību. Līdzšinējā prakse apliecina, ka gadījumos, kad sociālā pakalpojuma sniedzēja redzeslokā ir nonācis potenciālais cilvēku tirdzniecības upuris, pakalpojumu sniedzējs nekavējoši sazinās ar un informē Valsts policiju, kura veic nepieciešamās darbības, lai izvērtētu iespējas ierosināt kriminālprocesu un personu atzīt par cietušo, kā rezultātā nav nepieciešamība veidot speciālistu komisiju, lai novērtētu personas atbilstību cilvēku tirdzniecības upura kritērijiem. Līdz ar to Valsts policijas pārstāvis svītrots no Pakalpojuma sniedzēja izveidotās komisijas sastāva.  5. Noteikumu 8. punkts precīzi nosaka kritērijus, kādiem jāatbilst personai, lai tā tiktu atzīta par CT upuri un varētu saņemt pakalpojumu. Projektā minētie kritēriji ir precizēti saskaņā ar ANO Konvencijas pret transnacionālo organizēto noziedzību Protokolu par cilvēku tirdzniecības, īpaši sevišķi tirdzniecības ar sievietēm un bērniem, novēršanu, apkarošanu un sodīšanu par to (Palermo protokols).  Saskaņā ar Palermo protokolu CT veido trīs elementi – darbība, līdzekļi un mērķis. Projekta 2. pielikumā ir aprakstītas iespējamās un biežāk sastopamās darbības, līdzekļi un mērķi, kas tiek izmantoti pret CT upuriem, turklāt Projekts precizē, ka pret pilngadīgām personām ir jābūt veiktiem visiem trim kritērijiem, bet attiecībā uz nepilngadīgām personām ir pietiekami, ja pret tām ir izmantotas tikai darbības ar mērķi ekspluatēt, lai nepilngadīga persona tiktu atzīta par CT upuri, jo līdzekļi, ar kādiem bērns tiek tirgots, vai bērna piekrišana piedalīties CT darbībās uzskatāma par nebūtisku.  6. Projektā precizēti gadījumi, kādos Pakalpojuma sniegšana var tikt apturēta uz laiku, vai izbeigta pavisam.  Pakalpojumu iespējams apturēt uz laiku, ja Pakalpojuma sniedzēja rīcībā ir informācija, ka Pakalpojuma saņēmēja veselības stāvoklis uz laiku personai liedz saņemt pakalpojumu vai ka CT upuris ir atgriezies pie cilvēku tirgotāja un atrodas tā ietekmē. Iespēja apturēt Pakalpojumu uz laiku ir svarīga, jo kopējais Pakalpojuma ilgums vienai personai nevar pārsniegt 180 dienas, bet ir sastopamas situācijas, kad Pakalpojuma saņēmējs - CT upuris - atgriežas pie sava ekspluatētāja, īpaši ja upuris ar varmāku ir personiskās attiecībās. Atgriešanās pie varmākas tomēr bieži noved pie tā, ka pēc kāda laika upuris atkal sazinās ar Pakalpojuma sniedzēju un Pakalpojums var tikt turpināts. Jāņem vērā, ka CT upuri ir cietuši no vardarbības, ir viegli ievainojami un manipulējami, un uz viņiem tāpat kā uz citiem vardarbības upuriem attiecas parādība, ko psihologi dēvē par vardarbības apli. Vardarbības aplis ir bieži novērota parādība upura un varmākas attiecībās, tas sastāv no 3 galvenajām fāzēm, kam ir tendence cikliski atkārtoties (saspīlējuma veidošanās fāze, vardarbības uzliesmojums un medusmēneša fāze).  Pakalpojuma sniedzēji ir pieredzējuši, ka, ja CT upuris arī sociālās rehabilitācijas pakalpojuma saņemšanas laikā atrodas šādās attiecībās, ir iespējams, ka upuris izvēlas vairs neturpināt saņemt Pakalpojumu, tomēr pastāv liela iespēja, ka, ciklam atkārtojoties, upurim pēc kāda laika atkal būs nepieciešama palīdzība, kura varēs tikt sniegta, ja Pakalpojums būs uz laiku apturēts un to varēs atkal bez šķēršļiem atjaunot un turpināt.  Jāņem vērā, ka ir atsevišķi Ministru kabineta noteikumi, kas regulē kārtību, kādā personas, kuras ir cietušas no vardarbības, var saņemt valsts finansētus sociālās rehabilitācijas pakalpojumus (gan bērni[[1]](#footnote-1), gan pilngadīgas personas[[2]](#footnote-2)), tomēr gadījumos, kad atbildīgās institūcijas konstatē, ka persona ir cietusi no CT, šai personai tiek piedāvāts saņemt tieši CT upuriem piemērotu pakalpojumu, jo tas gan satura, gan ilguma ziņā ir vairāk piemērots tieši CT upuriem, ņemot vērā, ka CT ir ne tikai epizodiska vardarbība, bet mūsdienu verdzības forma, kas atstāj īpaši smagas sekas personas dzīvē un īpaši negatīvi ietekmē personas tālāku funkcionēšanu sabiedrībā.  Valsts finansētie pakalpojumi personām, kuras cietušas no vardarbības un personām, kuras cietušas no CT savstarpēji nepārklājas, atšķiras arī to administrēšanas un finansēšanas veidi.  7. Noteikumu esošās redakcijas 13. punkts liedz Pakalpojumu saņemt personām, kas atrodas valsts vai pašvaldības finansētā sociālās aprūpes vai sociālās rehabilitācijas institūcijā kā arī izmeklēšanas vai audzināšanas iestādē nepilngadīgajiem.  LM rosina veikt izmaiņas, lai arī personas, kuras saņem valsts vai pašvaldības finansētu sociālās aprūpes vai sociālās rehabilitācijas pakalpojumu nepieciešamības gadījumā saņemtu Pakalpojumu CT upuriem, īpaši tāpēc, ka personas, kas jau saņem atbalstu no valsts vai pašvaldības, jau ir vairāk ievainojamas, nekā citas personas – bez vecāku gādības palikuši bērni, personas ar garīga rakstura traucējumiem vai citiem funkcionāliem ierobežojumiem.  ANO Bērnu tiesību konvencijas 3. pantā norādīts, ka “visās darbībās attiecībā uz bērniem neatkarīgi no tā, vai šīs darbības veic valsts iestādes vai privātas iestādes, kas nodarbojas ar sociālās labklājības jautājumiem, tiesas, administratīvās vai likumdevējas iestādes, primārajam apsvērumam jābūt bērna interesēm”. Bērna labāko interešu izvērtēšana nozīmē, ka tiek izvērtēti un līdzsvaroti visi nepieciešamie elementi, lai pieņemtu lēmumu noteiktā situācijā attiecībā uz kādu konkrētu bērnu vai bērnu grupu. Situācijā, kad bērns, kurš atrodas valsts vai pašvaldības gādībā – valsts vai pašvaldības finansētā sociālās aprūpes un sociālās rehabilitācijas institūcijā, ir cietis no CT, bērnam ir tiesības saņemt sociālās rehabilitācijas pakalpojumu, lai mazinātu gūtās traumas sekas un saņemtu atbalstu, lai spētu dzīvot sabiedrībā. Vairumā sociālās aprūpes centru klientiem ir pieejamas sociālā darbinieka un psihologa konsultācijas. Valsts finansētā sociālās rehabilitācijas pakalpojuma CT upuriem nodrošināmās minimālās prasības ir noteiktas Ministru kabineta 2017. gada 13. jūnija noteikumos Nr.338 “Prasības sociālo pakalpojumu sniedzējiem”. Tajās noteikts, ka Pakalpojuma sniedzējs klientam nodrošina vismaz individuālas sociālā darbinieka, psihologa, jurista, ārstniecības personas un citu speciālistu konsultācijas atbilstoši klienta vajadzībām un klienta individuālajam rehabilitācijas plānam. Tāpat Pakalpojuma sniedzējs nodrošina personai atbalstu kriminālprocesā, tulka pakalpojumus un palīdzību juridisko dokumentu noformēšanā, kā arī iespēju apgūt vai uzlabot pašaprūpes un pašapkalpošanās iemaņas un, ja nepieciešams, saņemt pirmās nepieciešamības preces vai naudas līdzekļus to iegādei. Ja nepieciešams un iespējams, pakalpojuma sniedzējs iesaista klientu arī apmācības un izglītības programmās. Kā redzams, pakalpojums CT upuriem ir komplekss pakalpojums, kas atkarīgs no iesaistīto speciālistu pieredzes un profesionalitātes, tādēļ LM uzskata, ka ne sociālās aprūpes centrā bērniem un pieaugušajiem, ne izmeklēšanas vai audzināšanas iestādē nepilngadīgajiem nav iespējams saņemt līdzvērtīgas kvalitātes pakalpojumu pēc tam, kad persona ir cietusi no cilvēku tirdzniecības.  8. Saskaņā ar Ministru kabineta 2017. gada 13. jūnija noteikumu Nr.338 “Prasības sociālo pakalpojumu sniedzējiem” 112.11 apakšpunktu pakalpojuma sniedzējs valsts finansētā sociālās rehabilitācijas pakalpojuma ietvaros nodrošina, ja nepieciešams, ārvalstī esoša klienta vai potenciālā klienta nokļūšanas organizēšanu līdz sociālā pakalpojuma sniegšanas vietai, tātad Latvijai, visbiežāk – Rīgas lidostai vai autoostai. Lai novērstu situācijas, kad potenciālais CT upuris izmanto iespēju nokļūt Latvijā par valsts budžeta līdzekļiem, pamatojot šo rīcību ar to, ka viņš ir cietis no cilvēku tirdzniecības, bet pēc tam atsakās saņemt sociālās rehabilitācijas pakalpojumus kā cilvēku tirdzniecības upuris, LM ierosina paredzēt iespēju pieprasīt personai izdevumu atlīdzināšanu par nogādāšanu līdz Latvijai, ja persona pēc tam atsakās saņemt pakalpojumu.  9. Vadoties no šobrīd pasaulē esošajām tendencēm, ir nepieciešams precizēt kritērijus, pēc kuriem identificē cilvēku tirdzniecības upuri – šobrīd kritēriji ir sadalīti šādās kategorijās:  - migrācija;  - nodarbinātība;  - drošība;  - sociālās saites;  - objektīvās pazīmes;  - personas pašnovērtējums.  Apvienoto Nāciju Konvencijas pret transnacionālo organizēto noziedzību Protokols par cilvēku tirdzniecības, it sevišķi tirdzniecības ar sievietēm un bērniem, novēršanu, apkarošanu un sodīšanu par to, sniedz visaptverošu, starptautiski atzītu cilvēku tirdzniecības definīciju - “Cilvēku tirdzniecība” nozīmē ekspluatācijas nolūkos izdarītu cilvēku savervēšanu, pārvadāšanu, nodošanu, slēpšanu vai saņemšanu, izmantojot spēka pielietošanas draudus vai pielietošanu vai arī citas piespiešanas, aizvešanas ar varu, krāpšanas, maldināšanas vai viltus formas, izmantojot varas pozīcijas vai arī cilvēku neaizsargātību, vai arī, dodot vai saņemot maksājumus vai labumus, lai panāktu kādas tādas personas piekrišanu, kurai ir vara pār citu personu. Ekspluatācija ietver, kā minimumu, citu personu prostitūciju vai citas seksuālās ekspluatācijas formas, piespiedu darbu vai pakalpojumus, verdzību vai verdzībai līdzīgas formas, kalpību vai orgānu izņemšanu. Šo Protokolu ratificējušas visas Baltijas jūras valstu padomes dalībvalstis. Analoģiska cilvēku tirdzniecības definīcija ir ietverta arī Eiropas Parlamenta un Padomes 2011.gada 5.aprīļa Direktīvā 2011/36/ES par cilvēku tirdzniecības novēršanu un apkarošanu un cietušo aizsardzību, un ar kuru aizstāj Padomes Pamatlēmumu 2002/629/TI, kā arī Eiropas Padomes 2005.gada 16.maija Konvencijā par cīņu pret cilvēku tirdzniecību, kas Latvijā stājās spēkā 2008.gada 13.februārī.  Lai CT upura identificēšanas kritēriji palīdzētu komisijai noskaidrot visus trīs elementus, kas nepieciešami, lai identificētu CT upuri – cilvēku tirgotāja veiktās darbības, izmantotos līdzekļus un ekspluatāciju vai tās nolūku, pārveidots noteikumu 2. pielikums, kurā norādīti CT upura identificēšanas kritēriji, kā arī attiecīgi mainīts arī personas novērtēšanas protokola pieraksts – 1. pielikums.  10. Atbilstoši likumā “Par cilvēku tirdzniecības upura uzturēšanos Latvijas Republikā” (turpmāk – Likums) noteiktajam ārzemniekam, kas nav Eiropas Savienības pilsonis, un kam saskaņā ar normatīvajiem aktiem par personas atzīšanu par cilvēku tirdzniecības upuri piešķirts cilvēku tirdzniecības upura statuss, kā arī tā pavadībā esošam nepilngadīgam bērnam pakalpojumu sniegšana (drošs patvērums un izmitināšana, pirmā palīdzība, psihologa, jurista, ārstniecības personu un citu speciālistu konsultācijas, iespēja saņemt neatliekamo medicīnisko palīdzību, kā arī iespēja iesaistīties apmācībā un izglītības programmās) tiek nodrošināta laikā, kad tiek izskatīts iesniegums par nogaidīšanas perioda piešķiršanu, nogaidīšanas periodā un līdz brīdim, kad Pilsonības un migrācijas lietu pārvalde (turpmāk – Pārvalde) pieņem lēmumu par termiņuzturēšanās atļaujas izsniegšanu (procesa virzītājs pieprasa Pārvaldei izsniegt termiņuzturēšanās atļauju cilvēku tirdzniecības upurim, kā arī tā pavadībā esošam nepilngadīgam bērnam uz laiku, kas nav mazāks par sešiem mēnešiem), kā arī, ja cilvēku tirdzniecības upurim, kā arī tā pavadībā esošam nepilngadīgam bērnam, pamatojoties uz procesa virzītāja pieprasījumu, Pārvalde ir izsniegusi termiņuzturēšanās atļauju.  Projektā precizēti nosacījumi, kādos gadījumos izbeidz pakalpojuma vai atbalsta sniegšanu. Atbilstoši Likumā noteiktajam cilvēku tirdzniecības upurim, kā arī tā pavadībā esošam nepilngadīgam bērnam ir tiesības saņemt sociālās rehabilitācijas pakalpojumu laikā, kad tiek izskatīts iesniegums par nogaidīšanas perioda piešķiršanu. Ja izmeklēšanas iestāde vai procesa virzītājs izdevis lēmumu par atteikumu piešķirt nogaidīšanas periodu, pakalpojumu sniegšana personai, kā arī tās pavadībā esošam nepilngadīgam bērnam tiek pārtraukta. Izmeklēšanas iestādes vai procesa virzītāja lēmums par atteikumu piešķirt nogaidīšanas periodu nav pārsūdzams.  Atbilstoši Likumā noteiktajam cilvēku tirdzniecības upurim var piešķirt nogaidīšanas periodu 30 dienas, kura laikā sociālās rehabilitācijas pakalpojumu sniedzējs saskaņā ar normatīvajiem aktiem par sociālās rehabilitācijas pakalpojumu sniegšanu nodrošina cilvēku tirdzniecības upurim, kā arī tā pavadībā esošam nepilngadīgam bērnam pakalpojumu sniegšanu. Pakalpojumu sniegšana personai tiek pārtraukta, ja personai piešķirtais nogaidīšanas periods tiek pārtraukts vai beidzies, un procesa virzītājs nav pieprasījis Pārvaldei izsniegt personai termiņuzturēšanās atļauju. Izmeklēšanas iestāde vai procesa virzītājs ir tiesīgs pieņemt lēmumu par nogaidīšanas perioda pārtraukšanu jebkurā laikā gadījumā, ja ir konstatēts, ka cilvēku tirdzniecības upuris aktīvi, brīvprātīgi un pēc savas iniciatīvas uztur sakarus ar personām, kuras tiek turētas aizdomās, apsūdzētas vai attiecībā uz kurām ir stājies spēkā notiesājošs spriedums vai prokurora priekšraksts par sodu par noziedzīgu nodarījumu, kas saistīts ar cilvēku tirdzniecību, vai, ja ir pamats uzskatīt, ka cilvēku tirdzniecības upuris rada draudus valsts drošībai vai sabiedriskajai kārtībai un drošībai. Izmeklēšanas iestādes vai procesa virzītāja lēmums par nogaidīšanas perioda pārtraukšanu nav pārsūdzams. |
| 3. | Projekta izstrādē iesaistītās institūcijas un publiskas personas kapitālsabiedrības | Projekta izstrādei bija izveidota neformāla darba grupa, kurā iekļauti pārstāvji no Labklājības ministrijas, Iekšlietu ministrijas, Valsts robežsardzes, Valsts policijas, biedrības “Centrs “MARTA”” un biedrības “Patvērums "Drošā māja””. |
| 4. | Cita informācija | Nav |

|  |  |  |  |
| --- | --- | --- | --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** | | | |
| 1. | | Sabiedrības mērķgrupas, kuras tiesiskais regulējums ietekmē vai varētu ietekmēt | Cilvēku tirdzniecības upuri, atsevišķos gadījumos arī to piederīgie un bērni, pakalpojumu sniedzēji, kuri sniedz valsts finansētus sociālās rehabilitācijas pakalpojumus cilvēku tirdzniecības upuriem, SIVA darbinieki. |
| 2. | | Tiesiskā regulējuma ietekme uz tautsaimniecību un administratīvo slogu | Sabiedrības mērķgrupām administratīvais slogs tiek samazināts:  - CT upuriem nav personīgi jāierodas pie pakalpojumu sniedzēju komisijas, lai personai varētu tikt piešķirts pakalpojums;  - Pakalpojumu sniedzējiem atvieglotas iespējamā CT upura pirmās intervijas iespējas, kā arī komisijas darbs.  Administratīvais slogs tiek palielināts:  - pakalpojumu sniedzējiem būs jāiesaistās pārējo pakalpojumu sniedzēju organizētajās komisijās, tas prasīs gan papildus cilvēkresursus, gan laika resursus. |
| 3. | | Administratīvo izmaksu monetārs novērtējums | Katrā pakalpojumu sniedzēju komisijā būs par vienu dalībnieku vairāk. Izmaksas par viena komisijas dalībnieka vienu darba stundu ir 19.35 EUR. Vidēji gadā tiek rīkotas 30 komisijas sēdes un vidēji 1 komisijas sēde ilgst 3 stundas. Kopējie papildus administratīvie izdevumi – 30\*3\*19.35 = 1741.5 EUR. |
| 4. | | Atbilstības izmaksu monetārs novērtējums | Atbilstības izmaksas aprēķina, reizinot to juridisko vai fizisko personu skaitu (2), kurām šīs izmaksas rodas, ar izmaksām, kas rodas vienai personai (vai vienai vienībai).  2 pakalpojumu sniedzēji ar vidēji 15 komisijām gadā katrs, tātad vidēji 30 komisijas gadā, katra komisijas sēde vidēji 3 stundas, kopā 1741.5 EUR. |
| 5. | | Cita informācija | Nav |
| **III. Tiesību akta projekta ietekme uz valsts budžetu un pašvaldību budžetiem** | | |
| Projekts šo jomu neskar. | | |

|  |  |
| --- | --- |
| **IV. Tiesību akta projekta ietekme uz spēkā esošo tiesību normu sistēmu** | |
| Nepieciešamie saistītie tiesību aktu projekti | Nav |
| Atbildīgā institūcija | Ministrija. |
| Cita informācija | Nav |

|  |
| --- |
| **V. Tiesību akta projekta atbilstība Latvijas Republikas starptautiskajām saistībām** |
| Projekts šo jomu neskar. |

|  |  |  |
| --- | --- | --- |
| **VI. Sabiedrības līdzdalība un komunikācijas aktivitātes** | | |
| 1. | Plānotās sabiedrības līdzdalības un komunikācijas aktivitātes saistībā ar projektu | Par veiktajām izmaiņām normatīvajā aktā plānots informēt visus ar Ministru prezidenta 2017. gada 28. februāra rīkojumu Nr.52 “Par darba grupu Cilvēku tirdzniecības novēršanas pamatnostādņu 2014.–2020. gadam īstenošanas koordinēšanai” darba grupas dalībniekus.  LM, un IeM mājaslapās tiks ievietotas preses relīzes, kā arī visa informācija par izmaiņām tiks ievietota mājaslapā www.cilvektirdznieciba.lv. |
| 2. | Sabiedrības līdzdalība projekta izstrādē | Projekts tika publicēts tīmekļvietnē www.lm.gov.lv, lūdzot informēt projekta sagatavotāju par iebildumiem un priekšlikumiem līdz 15. novembrim. |
| 3. | Sabiedrības līdzdalības rezultāti | Iebildumi vai priekšlikumi nav saņemti. |
| 4. | Cita informācija | Nav |

|  |  |  |
| --- | --- | --- |
| **VII. Tiesību akta projekta izpildes nodrošināšana un tās ietekme uz institūcijām** | | |
| 1. | Projekta izpildē iesaistītās institūcijas | Labklājības ministrija |
| 2. | Projekta izpildes ietekme uz pārvaldes funkcijām un institucionālo struktūru. Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Projekta regulējums neatstāj ietekmi uz institūciju cilvēkresursiem, un jaunas institūcijas nav nepieciešams veidot. |
| 3. | Cita informācija | Nav |

Labklājības ministre R.Petraviča

24.04.2019.

I. Martinsone

64331825

Inga.Martinsone@lm.gov.lv

1. MK 22.12.2009. noteikumi Nr.1613 “Kārtība, kādā nepieciešamo palīdzību sniedz bērnam, kurš cietis no prettiesiskām darbībām” [↑](#footnote-ref-1)
2. MK 23.12.2014. noteikumi Nr.790 “Sociālās rehabilitācijas pakalpojumu sniegšanas kārtība no vardarbības cietušām un vardarbību veikušām pilngadīgām personām” [↑](#footnote-ref-2)